b'\n_START_ARTICLE_\nSabljarka\n_START_SECTION_\nOpis\n_START_PARAGRAPH_\nSabljarka ima bo\xc4\x8dno splo\xc5\xa1\xc4\x8deno telo, po katerem poteka jasno vida pobo\xc4\x8dnica, ki se za\xc4\x8dne pri repni plavuti in se nadaljuje po spodnjem delu trupa, nato pa pred prsno plavutjo zavije navzgor in se kon\xc4\x8da na vi\xc5\xa1ini o\xc4\x8di. Na trbuhu ima zna\xc4\x8dilen greben, ki daje videz ribe, ki spominja na sabljo. Na majhni glavi ima velike o\xc4\x8di in zna\xc4\x8dilno nadstojna usta. Prsne plavuti so dolge in koni\xc4\x8daste, predrepna plavut je dolga, hrbtna pa je pomaknjena precej nazaj in se za\xc4\x8denja \xc5\xa1ele na nasprotni strani predrepne plavuti._NEWLINE_Hrbet te ribe je olivno rjave barve, boki so srebrni, trbuh pa bele barve. Povpre\xc4\x8dno zraste od 20 do 30\xc2\xa0cm, izjemoma pa lahko dose\xc5\xbee celo dol\xc5\xbeino med 50 in 60\xc2\xa0cm. Spolno dozori med tretjim in petim letom starosti, samica pa odlo\xc5\xbei do 30.000 iker, ki prosto plavajo po vodi._NEWLINE_Zna\xc4\x8dilno za ribe, ki imajo nadstojna usta je pobiranje hrane, ki plava na vodni gladini, poleg tega pa se sabljarke, predvsem tiste, ki \xc5\xbeivijo v somornici, harnijo tudi z manj\xc5\xa1imi ribami. Mlade sabljarke se hranijo s planktonom in drugimi mikroskopskimi organizmi.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nSabljarke so ribe, ki \xc5\xbeivijo v jatah, lahko pa \xc5\xbeivijo v povsem sladkih vodah ali pa v somornici. Te ribe so raz\xc5\xa1irjene v balti\xc5\xa1kih dr\xc5\xbeavah, ve\xc4\x8dja populacija pa je raz\xc5\xa1irjena v rekah, ki se izlivajo v \xc4\x8crno morje, Kaspijsko jezero in Aralsko morje. Ob\xc4\x8dasno jo najdemo tudi v rekah Donavskega pore\xc4\x8dja. V Sloveniji so jo prvi\xc4\x8d ujeli leta 1982 v reki Muri._NEWLINE_Kjer je populacija sabljark velika predstavljajo gospodarsko pomembne ribe, ki jih lovijo z mre\xc5\xbeami, ponekod pa iz njihovih lusk izdelujejo tudi umetne bisere. Potencialno jih ogro\xc5\xbea onesna\xc5\xbeevanje rek._NEWLINE_V Sloveniji je ta ribja vrsta izjemno redka, zaradi \xc4\x8desar je tudi zavarovana in je ni dovoljeno loviti.'